
PARLAMENTUL ROMÂNIEI

CAMERA DEPUTAŢILOR

Comisia pentru politică                economică, reformă şi privatizare

Bucureşti, 

Nr. 21/ 667/05.12.2002

R  A  P  O  R  T

asupra proiectului de Lege privind unele măsuri pentru 

continuarea privatizării Societăţii Naţionale de Telecomunicaţii 

“Romtelecom”-S.A.
  În conformitate cu prevederile art. 89 din Regulamentul Camerei Deputaţilor, Comisia pentru politică economică, reformă şi privatizare a fost sesizată spre dezbatere şi avizare în fond cu proiectul de Lege privind unele măsuri pentru continuarea privatizării Societăţii Naţionale de Telecomunicaţii “Romtelecom”-S.A., trimis cu adresa nr. 603/ 26.11.2002.

     La întocmirea prezentului raport, Comisia a avut în vedere avizul nr.1460/15.11.2002 al Consiliului Legislativ şi avizul nr 603 din 3.12.2002 al Comisiei juridice de disciplină şi imunităţi.

Proiectul de Lege are ca obiect rezolvarea dificultăţilor financiare pe care le are Societatea Naţională de Telecomunicaţii “Romtelecom”-S.A. – necesităţi de aproximativ 450 milioane dolari SUA, care nu pot fi atrase integral de la bănci, datorită gradului ridicat de îndatorare. Strategia de privatizare a societăţii trebuie să cuprindă o soluţie de finanţare care să permită continuarea activităţilor în domeniul telecomunicaţiilor, în acord cu politica Guvernului de dezvoltare a acestui sector strategic, soluţie care să prevadă posibilitatea unei injecţii rapide de capital social. Acest lucru este posibil numai prin derogare de la prevederile actuale ale legislaţiei în domeniul privatizării, care impun ca singură metodă de majorare posibilă oferta publică pe bursa de valori sau pe o altă piaţă reglementată, operaţiune care ar necesita pentru finalizare un interval de timp de câteva luni, rezultatul acestuia fiind de încheierea cu succes a listării societăţii.
     Proiectul de Lege face parte din categoria legilor ordinare, potrivit prevederilor art. 74 alin.(2) din  Constituţie.
     Potrivit prevederilor art. 60 din Regulamentul Camerei Deputaţilor, membrii Comisiei au examinat acest proiect de Lege, în şedinţa din data de 5 decembrie 2002. 

             La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, din partea Ministerului Comunicaţiilor şi Tehnologiei Informaţiei:  domnul Dan Nica – ministru, domnul Armeanu Cezar – secretar de stat, domnul Cernov Radu – secretar de stat, domnul Pînzaru Victor – director de cabinet.

   La lucrările Comisiei au fost prezenţi 26 deputaţi, din totalul de 31 membri ai Comisiei.

   Proiectul de lege a fost primit de la Secretariatul General al Guvernului.

      
 In urma analizării proiectului de Lege privind unele măsuri pentru continuarea privatizării Societăţii Naţionale de Telecomunicaţii “Romtelecom”- S.A., Comisia a hotărât, cu 23 de voturi pentru, două voturi împotrivă şi o abţinere, ca acesta să fie supus spre dezbatere şi adoptare în forma prezentată.

     PREŞEDINTE,

 Dan Radu RUŞANU





          SECRETAR,






  Iuliu Vida









      Consilier parlamentar:

         Olga Tutoveanu
PARLAMENTUL ROMÂNIEI

CAMERA DEPUTAŢILOR

Comisia pentru politică                economică, reformă şi privatizare

Bucureşti, 

Nr. 21/667 /05.11.2002






C ă t r e,




BIROUL  PERMANENT  AL




CAMEREI  DEPUTAŢILOR


Vă înaintăm, alăturat, RAPORTUL asupra  proiectului de Lege privind unele măsuri pentru continuarea privatizării Societăţii Naţionale “Romtelecom”- S.A., trimis Comisiei, pentru examinare în fond, cu adresa nr.603/26.11.2002.

PREŞEDINTE,

Dan Radu Ruşanu

Art.1 – Prezenta lege stabileşte cadrul juridic pentru continuarea procesului de privatizare a Societăţii Naţionale de Telecomunicaţii “Romtelecom” – S.A..

Art.2 – În înţelesul prezentei legi, termenii şi expresiile de mai jos au următoarele semnificaţii:

a) societate comercială   înseamnă Societatea Naţională de Telecomunicaţii “Romtelecom” – S.A.;

b) investitor strategic  înseamnă cumpărătorul iniţial al pachetului de acţiuni al societăţii comerciale, respectiv OTE Internaţiomnal;
c) creanţe în euro  înseamnă creanţe certe, lichide şi exigibile ale investitorului strategic asupra societăţii comerciale, în sumă totală de 55 milioane euro;
d) creanţe în USD  înseamnă creanţele certe, lichide şi exigibile ale investitorului strategic asupra societăţii comerciale, în sumă totală de 42.625.006,17 USD;
e) majorare de capital social  înseamnă majorarea capitalului social al societăţii comerciale cu suma totală de 242.625.004,59 USD, prin emiterea unui număr de 7.783.927 acţiuni, la preţul de 31,17 USD pe acţiune, prin următoarele metode:
· conversia în acţiuni a creanţelor în euro;

· conversia în acţiuni a creanţelor în USD;

· aport în numerar în valoare de 145 milioane USD.

f) vânzarea de acţiuni  înseamnă vânzarea prin negociere directă către investitorul strategic a unui pachet de 994.546 acţiuni, la preţul de 31,17 USD pe acţiune, reprezentând 3,12% din capitalul social al societăăţii comerciale la data încheierii tranzacţiei prevăzute la art.3, în schimbul sumei totale de 30.999.998,82 USD;

g) tranzacţie  înseamnă operaţiunea prin care investitorul strategic va dobândi pozitia de acţionar majoritar al societăţii comerciale, prin realizarea etapizată a activităţilor definite la lit.e) şi f).

Art.3 – (1) În vederea accelerării procesului de continuare a privatizării, prin derogare de la prevederile Ordonanţei de urgenţă a Guvernului nr. 88/1997 privind privatizarea societăţilor comerciale, cu modificările şi completările ulterioare, şi prin derogare de la prevederile Legii nr.137/2002 privind unele măsuri pentru accelerarea privatizării, instituţia publică implicată va negocia cu investitorul strategic condiţiile realizării unei tranzacţii prin care acesta va dobândi poziţia de acţionar majoritar, prin aplicarea unei proceduri simplificate, având următoarele etape succesive:

a) prima etapă: majorarea capitalului social al societăţii comerciale prin aport în numerar în valoare de 145 milioane USD şi prin conversia creanţelor în euro asupra societăţii comerciale în acţiuni ale acesteia, în cadrul unei singure acţiuni, prin emiterea unui număr de 6.416.426 acţiuni noi, vor fi subscrise în totalitate şi exclusiv de către investitorul strategic;

b) a doua etapă: vânzarea de acţiuni realizată în condiţiile convenite de instituţia publică implicată, în calitate de vânzător, şi investitorul strategic, în calitate de cumpărător;

c) a treia etapă: majorarea capitalului social prin conversia creanţelor în USD asupra societăţii comerciale cu acţiuni ale acesteia, prin emiterea a 1.367.501 acţiuni noi.

(2) La data finalizării tranzacţiei, investitorul strategic va deţine un pachet de acţiuni reprezentând 54,01% din capitalul social al societăţii comerciale.

(3) Procesul de privatizare a societăţii comerciale se va realiza cu respectarea condiţiilor mandatului de privatizare acordat de Guvern instituţiei publice implicate.

Art.4 – Ulterior încheierii tranzacţiei, diminuarea participaţiei statului la capitalul social al societăţii se va realiza în condiţiile legii, pe baza mandatului ce va fi acordat de Guvern instituţiei publice implicate.

